寄白龍洞劉道人
作者：呂巖
朝代：唐

paragraphs: 玉走金飛兩曜忙，始聞花發又秋霜。
徒誇籛壽千年歲，也是雲中一電光。
一電光，何太疾，百年都來三萬日。
其間寒暑互煎熬，不覺童顏暗中失。
縱有兒孫滿眼前，却成恩愛轉牽纏。
及乎精竭身枯朽，誰解教伊暫駐顏。
延年之道既無計，不免將身歸逝水。
但看古往聖賢人，幾箇解留身在世。
身在世，也有方，只爲時人誤度量。
競向山中尋草藥，伏鉛制汞點丹陽。
點丹陽，事迥別，須向坎中求赤血。
取來離位制陰精，配合調和有時節。
時節正，用媒人，金翁姹女結親姻。
金翁偏愛騎白虎，姹女常駕赤龍身。
虎來靜坐秋江裏，龍向潭中奮身起。
兩獸相逢戰一場，波浪奔騰如鼎沸。
黃婆丁老助威靈，撼動乾坤走神鬼。
須臾戰罷雲氣收，種箇玄珠在泥底。
從此根芽漸長成，隨時灌溉抱真精。
十月脫胎吞入口，忽覺凡身已有靈。
此箇事，世間稀，不是等閑人得知。
宿世若無仙骨分，容易如何得遇之。
金液丹，宜便煉，大都光景急如箭。
要取魚，須結筌，何不收心煉取鉛？
莫教燭被風吹滅，六道輪迴難怨天。
近來世上人多詐，盡著布衣稱道者。
問他金木是何般，噤口不言如害啞。
却云服氣與休糧，別有門庭道路長。
豈不見陰君破迷歌裏說，太乙含真法最強。
莫怪言詞太狂劣，只爲時人難鑒別。
惟君心與我心同，方敢傾心與君說。